1 Qui de via redierint ieiuni post nonam, usque ad coenam in conventu non comedant. 2 De illis qui secreta saecularibus vel alterius Ordinis personis revelant, sententia super hoc scripta observetur, videlicet, ut sententiae conspiratorum subiaceant. Abbas super hoc comprobatus, vel ultro confessus, deponatur. 3 Monachi vel conversi in via directi, vasa vinaria non portent, nec vinum bibant in grangiis, nisi praesente abbate, in illis provinciis in quibus conversi vinum bibere a Capitulo prohibentur. 4 Abbates delegati a Capitulo qui super delegatione sua negligentes fuerunt, illi etiam qui eis obedire contempserunt, sex diebus sint in levi culpa, duobus eorum in pane et aqua. 5 De terris qui minus utiles fuerint aut sic remotae quod utiliter excoli non possint, sic dispensat Capitulum generale, ut liceat iis qui tales habuerint dare ad medietatem vel aliter prout poterunt competenter. 6 Sententia de procuratione venientium ad Capitulum et redeuntium sicut a Capitulo generali lata est, teneatur et abbas, in cuius domo vel grangia negligenter recepti fuerint, in Capitulo proclametur, ad arbitrium Capituli puniendus. Monachus vero per cuius neglectum res evenerit, tribus diebus sit in levi culpa, uno eorum in pane et aqua ; conversus, tribus diebus in pane et aqua. 7 Sententia lata de garcionibus firmiter teneatur. 8 Si monachus vel conversus aliqua occasione exierit de Capitulo, et soluto Capitulo compunctus antequam ad portam exierit, redire voluerit, in aliqua domo extra terminos teneatur in habitu regulari, in sequenti Capitulo recipiendus in ultimo gradu. 9 Quando aliqua commissio fit abbatibus, donec finiantur querelae non expiret eorum *iurisdictio* quibus commissum est negotium, sed semper de ipsa querela ad ipsos recurratur. 10 Abbas de Spina qui debuit nuntiare abbati de Iuncaria ut veniret ad Capitulum et non renuntiavit Capitulo, tribus diebus sit in levi culpa, uno eorum in pane et aqua. Abbas de Mathaplana hoc ei denuntiet. 11 Abbas Sancti-Justi qui debuit Capitulo nuntiare utrum poenitentiam egerit de ingressu mulierum in abbatiam, et minime nuntiavit, tribus diebus sit in levi culpa, uno eorum in pane et aqua, et eamdem, si non egit, poenitentiam agat et quid actum fuerit sequenti Capitulo renuntiet. Abbas de Columba per se vel per nuntium faciat nuntiare. 12 Abbas de Scala Dei qui ad praeceptum Capituli plenarie non reddidit abbatibus ea quae tempore visitationis accepit, sex diebus sit in levi culpa, duobus eorum in pane et aqua. Residuum autem pecuniae usque ad Pascha integre solvat, et si non solverit, omni quarta et sexta feria et praefato termino sit in pane et aqua ; nihil ei super solutione pecuniae a filiis abbatibus relaxetur. 13 Abbas de Alcrest qui permisit ut sacerdos saecularis novam in conventu missam celebraret, sex diebus sit in levi culpa, duobus eorum in pane et aqua. Conventus, si non reclamavit, uno die sit in pane et aqua. 14 De abbatibus Sancti-Anastasii et de Fossa Nova qui debuerunt videre locum in monte Coelio Ordini dando et nihil inde Capitulo nuntiaverunt, praecipitur ut tribus diebus sint in levi culpa, uno eorum in pane et aqua. Iterum autem videant, et quod invenerint omni occasione postposita Capitulo sequenti denuntient. Abbas Sancti-Sulpicii hoc eis denuntiet. 15 Abbas Sconaugiae, qui abbati Claraevallis equitaturam ad tempus non ministravit, tribus diebus sit in levi culpa, uno eorum in pane et aqua. 16 Monachus Bergensis de quo turpia quaedam et inaudita nec relatu digna dicuntur, ad domum aliam extra provinciam mittatur, in qua ultimus omnium sit et omni sexta feria sit in pane et aqua, usque ad nutum generalis Capituli, nisi pro aliqua solemnitate vel gravi infirmitate circa eum in aliquo dispensetur. 17 Abbas de Juncheria qui anno praeterito ad Capitulum non venit, et cui praeceptum fuit ut hoc anno veniret et venire contempsit, sententiam super hoc datam observet, et nisi se usque ad Pascha Cistercio praesentaverit, sciat se esse depositum. Abbas de Melon hoc ei denuntiet. 18 Abbas de Septem-Fontibus qui iuvenem saecularem in grangia sua incidi permisit et consensit, tribus diebus sit in levi culpa, uno eorum in pane et aqua, et de cetero tam ipse quam alii super casu simili caveant. 19 Monachus de Bono-Portu qui in duabus domibus professionem fecit, et bis in monachum benedictus est, et in diaconum promotus, in neutra domo remaneat, sed ad aliam remittatur, in qua ultimus sit usque ad nutum Capituli generalis. 20 Monachus de Barola qui conversum de Orta indecenter verberari fecit, Morimundum veniat satisfacturus ; qui autem detinuerunt eum ne in Orta satisfaceret, sicut abbas Morimundensis praeceperat, uno die sint in pane et aqua. Abbas de Sancto-Prudentio hoc ei denuntiet. 21 Abbas Transylvanus qui per decem annos ad Capitulum non venit, cum anno praeterito praeceptum ei fuerat a Capitulo ut veniret, usque ad Pascha Cistercium veniat ; alioquin sciat se esse depositum. Abbates autem de Cicador et de Monte S. Mariae, qui hoc anno non venerunt, scriptam super hoc sententiam observent. Abbas de Aceio faciat hoc eis nuntiari. Similiter abbates de Alburna, de Wallegia, de Sieti et abbas Aquilarum qui hoc anno debuerunt venire ad Capitulum nec venerunt, scriptae super hoc sententiae subiaceant. Abbatibus de Alburna, de Vallegia, abbas de Gradix denuntiet ; abbati de Sieti, abbas de Alsterbarc, abbati Aquilarum, abbas de Finales denuntiet ; Abbati Campi-Liliorum propter novitatem suam parcitur. 22 Abbas de Begar qui scienter communicavit excommunicato, tribus diebus sit in levi culpa, uno eorum in pane et aqua. 23 Abbas de Turre Aquilarum qui hoc anno ad Capitulum venire debuit et non venit, scriptam super hoc poenam sustineat. Abbas de Sancto-Prudentio hoc ei denuntiet. 24 Abbas de Ioiaco qui in domo sua de Risu Agni numerum XII monachorum apposuisse debuerat nec apposuit, licet super hoc poenitentiam a Capitulo iniunctam fecerit, iterum infra Pascha districte praecipitur ut numerus praedictus ibidem statuatur, vel in grangiam redigat abbatiam et sequenti generali Capitulo quid actum fuerit nuntietur. 25 De abbate Gundoni qui non venit ad Capitulum cuius excusatio ignoratur, committitur patri abbati qui diligenter cognoscat si venire potuit, et si culpabilis invenitur sententiam Capituli teneat, et sequenti Capitulo se praesentet super excessu suo veniam petiturus. 26 Abbas de Harnsneborc qui non venit ad Capitulum cum venire deberet, sententiam Capituli teneat. Abbas de Eurebac hoc ei denuntiet. 27 Abbas Valliscarae in Hibernia qui venire debuit ad Capitulum et non venit, poenam sustineat iniunctam a Capitulo generali. Abbas de Kyrie eleyson hoc ei denuntiet. 28 Abbates de Anglia qui contra immunitates Ordinis interdicti sententiam servaverunt, tribus diebus sint in levi culpa, uno eorum in pane et aqua, exceptis abbatibus de Margan et de Melsa, et de Bello loco, qui, quoniam steterunt pro libertate Ordinis, praedictam poenam non sustineant, sed penitus absolvuntur. 29 Querela abbatis Pontigniaci et Rigniaci iterum committitur abbatibus de Fonte-Ioannis et de Longovado infra Natale Domini terminanda. 30 Querela abbatis Pontiniaci et abbatis Vallislucentis, committitur abbatibus de Pulliaco, de Fonte Ioannis, de Ripatorio usque ad Pascha, auctoritate Capituli generalis terminanda. 31 Querela de Margan et de Neth, committitur abbatibus de Fontanis, de Gardone, de Boxeleia quibus antea commissa fuit, ut assumptis secum aliquibus de vicinis abbatibus, eam usque ad Pascha terminent, et super ambiguitate scripta certificent utramque partem transactionis, et quod actum fuerit, Capitulo sequenti renuntient. Abbas de Rival hoc eis denuntiet. 32 Querela abbatis de Nugariis de abbate Mateplanae super quibusdam possessionibus, committitur abbatibus de Ursaria et de Subrade, auctoritate Capituli terminanda. 33 De monachis vel conversis Alcubatiae qui promotionem abbatis sui per regem Portugalensem aliquamdiu impedisse dicuntur, committitur abbatibus Ursariae, Armentariae et de Melone, ut istud diligenter inquirant, et auctoritate Capituli digne corrigant. Eisdem committitur de abbate de Burio, qui ad eamdem, ut dicitur, abbatiam adspirans, eiusdem abbatis electionem dicitur impedisse. 34 Questio de Bullione et de Monte-Sanctae-Mariae, committitur domino Cistercii et super iis disponat sicut viderit, Ordini et domibus expedire. 35 Querela abbatis Quintiaci contra abbatem de Fontineto, committitur abbatibus de Fonte Ioannis, de Moris, de Callovio, digne corrigant quod invenerint corrigendum. 36 Querela quae vertitur inter abbates *Grandisylvae* et Gimundi super quibusdam pasturis, committitur abbatibus Bonifontis et Bellaeperticae qui diligenter inspectis eorum instrumentis, faciant compositionem quae prius inter eos facta fuisse dicitur, firmiter observari, et quod fecerint, renuntietur in sequenti Capitulo. 37 Querela abbatum de Carrazeto et de Monte Ramorum, committitur abbatibus Sancti-Andreae, Vallisbonae et de Mathaplena, qui diligenter inspectis instrumentis terminent negotium si potest fieri ; alioquin quod minus actum fuerit, ad generale Capitulum referant, ad arbitrium Capituli terminandum, et abbates ad Capitulum veniant, omni occasione postposita, super hoc responsuri. Abbas de Mathaplena aliis denuntiet. 38 Querelae quae vertuntur inter abbates Fontis Mauriniaci, et de Challoc, committuntur abbatibus de Curia Dei et de Loco regio, auctoritate Capituli usque ad Pascha fine debito terminanda, et hoc ipsum quod fecerint, ad sequens generale Capitulum referant. 39 Querela abbatis de Sarnai differtur usque ad reditum fratris Artaudi, cellerarii Claraevallis. 40 Petitio praepositi Sancti-Michaelis, de abbatia construenda, committitur iterum abbatibus de Columba et de Locedio qui, quod invenerint, Capitulo generali renuntient. 41 De abbate Belli loci in Anglia de quo multa dicuntur, committitur domino Cistercii, ut ista diligenter inquirat et corrigat. 42 Praecipitur abbati Carrezeti, auctoritate Capituli, ut LX obolos quos ei commendaverunt dominus Praenestinus et abbas Quintiaci, qui testatores erant magistri Willermi de Britania, deferat ad Capitulum, ut ibi reddantur abbatibus de Britannia, quibus dictus Willermus eos miserat. Abbas de Mathaplana hoc ei denuntiet. 43 Conquestus abbatis Gratiae Dei de recompensatione non facta sibi a quibusdam abbatibus quae fieri debuit ex praecepto delegatorum a Capitulo, committitur abbatibus de Morellis et de Castellariis, ut quod iustum fuerit, restitui faciant. 44 De abbate de Tela committitur domino Morimundi qui diligenter inquirat de negligentia patris abbatis, et digne corrigat quod fuerit corrigendum, et sequenti Capitulo quid actum fuerit nuntietur ; et de abbatiae providentia sic ordinet, ne abbatia pro defectu consilii destruatur. 45 De vicinitate grangiarum Sancti-Andreae et Ripae altae iterum committitur abbatibus de Columba et de Caravalle qui non negligant sicut prius, sed diligenter exequantur, et quod invenerint, sequenti Capitulo generali non negligant nuntiare. 46 Abbati Belli loci qui pretium equi ab abbate Vallis regiae sibi venditi, nondum reddidit iam reddat quod debet, ne praedictus abbas ulterius pro hac re conqueri compellatur. Abbas de Margan hoc ei denuntiet. 47 De abbate de Caesarea qui non stet verbo quo se cessurum promiserat coram patre abbate et quibusdam aliis, committitur abbati Morimundi qui cognoscat de persona, si sufficiat ad regimen domus suae, et si *insufficientem* advenerit, faciat de eo quod viderit expedire. 48 De abbate Mathaplanae de quo multa dicta sunt, committitur patri abbati, Vallis bonae et abbatibus de Bardonis et de Orta qui accedentes ad locum diligenter inquirant de excessibus et statu domus, et quod invenerint corrigendum, tam in capite quam in membris digne corrigant, et quod minus potuerint emendare, ad sequens Capitulum referant, ad arbitrium Capituli corrigendum. 49 Petitio domini Ioelis de sepultura sua in abbatia Fontis Danielis quam fundavit, sibi concessa differtur usque ad sequens Capitulum generale, et abbas de Saviniaco instrumenta quibus obtinere vult dicti domini sepulturam exhibeat, vel a Capitulo quod iustum fuerit iudicetur. 50 De abbate Sancti-Thomae in Venetia de quo quaedam dicuntur correctione digna, committitur abbatibus de Maceriis et de Aceio, qui re diligenter inquisita, auctoritate Capituli, de consensu patris abbatis digne corrigant quod in eo invenerint corrigendum, et sequenti Capitulo quid actum fuerit, nuntietur. 51 De Petro de Wediac converso de Claromaresco, committitur abbati Claraevallis, qui accedens ad domum, vel per alium, sic emendet quod invenerit emendandum, sicut Ordini et domui viderit expedire. 52 De abbate Vallis regis qui conqueritur de abbate Vallis clarae, qui nemus quoddam emit, in quo dicit habere se usum fructum, committitur abbatibus Ursicampi et Longipontis, qui diligenter istud inquirant et faciant quod viderint expedire. 